Fiat Punto

Fiat Punto er en bilmodell fra den italienske bilprodusenten Fiat, som har vært i produksjon siden 1993. Modellen er nå inne i sin tredje generasjon.

Mark 1 (1994-1999) 
Punto, intern modellkode Project 176, ble annonsert i september 1993 og lansert tidlig i 1994 som erstatter av den populære Fiat Uno. Punto ble kåret til Årets Bil i Europa i 1995, og ble raskt svært populær, mye på grunn av en lavere pris enn konkurrenter som Opel Corsa og Volkswagen Polo.

Blant motorvalgene var bensinmotorer på 1.1 liter og 1.2 liter samt en dieselmotor på 1.7 liter. En kraftigere 1.6-litersutgave var også tilgjengelig, samt en 1.4 GT med turbo. En cabrioletutgave var også tilgjengelig, designet og bygget av Bertone. Cabrioletutgaven var en av de billigste åpne bilene på markedet da den ble lansert.

Mark 2 (1999-2003) 

Andre generasjon, Nuova Punto («Ny Punto»), med intern modellkode Project 188, ble lansert i 1999. Både design, chassis og interiør var splitter nytt, og den nye Punto ble også den første Fiat-modellen som bar den opprinnelige runde Fiat-logoen, for å feire Fiats 100-årsjubileum. 

Motorene på 1.1 og 1.4 turbo gikk ut av produksjon på grunn av utslippskrav, og de nye innstegsmodellene var utstyrt med en 1.2-liters bensinmotor eller en 1.9-liters diesel. To sportsligere utgaver var tilgjengelig, en 1.2-liter med sekstrinns girkasse samt en 1.8 HGT.

Mark 2 B (2003–) 
Tidlig i 2003 feiret Fiat at 5 000 000 Punto var bygget, og samme år fikk modellen en ny oppdatering. 1.2-litersmotoren gikk ut av produksjon og ble erstattet av en ny 1.4-liters motor med 16 ventiler, samt to nye HGT-utgaver: 1.9-liters Multijet diesel og 1.8-liters bensin med 16 ventiler. Dessuten ble en 1.3-liters common rail dieselmotor introdusert.

I oktober 2005 inngikk den serbiske bilprodusenten Zastava en avtale med Fiat om produksjon av Punto på lisens, under navnet Zastava 10.

Grande Punto (2005-2018) 
Grande Punto anses som tredje generasjon Punto, med intern modellkode Project 199. Den ble presentert på bilutstillingen i Frankfurt i 2005, og ble tilgjengelig for salg senere samme år. Modellen er designet av Giorgetto Giugiaro og bygges på Fiats «Small»-plattform 199.

Motorvalgene er 1.2-liter 8v, 1.4-liter 8v og 1.4-liter 16v bensinmotorer, samt fire dieselmotorer: to 1.3-litersutgaver med henholdsvis 75 og 90 hestekrefter samt to 1.9-litersutgaver med henholdsvis 120 og 130 hk. I 2007 ble også en ny 1.4-liters bensinmotor med turbo lansert.

Grande Punto oppnådde fem stjerner i EuroNCAPs krasjtest for passasjersikkerhet, og tre stjerner for fotgjengersikkerhet.

Utenfor Europa 
Fiat introduserte Punto i Australia i 2006, og det er dermed den første Fiat-modellen tilgjengelig i Australia siden 1989. Grande Punto er også lansert i Chile, Mexico og Den dominikanske republikk i både bensin- og dieselutgaver bygget i Italia. I resten av Sør-Amerika selges Grande Punto produsert på Fiats fabrikk i Brasil.

Grande Punto ble også tilgjengelig i Sør-Afrika i 2006, og en sedanutgave av Punto, kalt Fiat Linea, selges også på enkelte markeder.

Punto i motorsport 

Punto har vært svært populær blant amatør-racerførere, mye på grunn av sin lave pris og lett tilgjengelige reservedeler. Flere konkurranse- og homologerte utgaver av Punto har også blitt produsert, blant annet Punto Rally, S1600 og Punto Abarth. En ny rallymodell basert på tredje generasjon Punto, Super 2000 Punto Abarth, ble presentert i 2005. Den er firehjulsdrevet og utstyrt med en 2.0-liters motor med 280 hestekrefter.

Eksterne lenker 
 
 DinSide.no: Test av Fiat Punto
 Forbruker.no: Test av Fiat Grande Punto
 FiatForum.com
 EuroNCAP-resultater for Grande Punto

Punto
Bilmodeller introdusert i 1993